次韻劉元煇喜予還家携酒見訪三首  其一
作者：方回
朝代：宋

paragraphs: 白紵烏紗巾，久不見此客。
眉長耳有毫，眸子秋水碧。
惠然顧柴門，坐對山氣夕。
荒蕪淵明徑，寂寞子雲宅。
携酒意殊厚，細酌話宿昔。
袖中出新作，關鍵有闔闢。
五十始學詩，定復笑高適。
繄予骨相屯，年年困行役。
里社何幸還，尾君杖屨跡。
苦辛厭奔馳，憂患飽閲歷。
胸中萬不平，一笑春冰釋。
雙雞古侯膳，拜賜書之策。
顧無明月珠，何以報私覿。